TPCH เดินหน้ารับรู้รายได้โรงไฟฟ้า 6 แห่งเต็มสปีด
งบไตรมาส 3/62 กวาดกำไร 97.16 ล้าน จ่อขายไฟเพิ่มหนุนกำลังการผลิตแตะ 119 เมกะวัตต์ในปี 63
7 พ.ย. 2562

งบไตรมาส 3/62 กวาดกำไร 97.16 ล้าน จ่อขายไฟเพิ่มหนุนกำลังการผลิตแตะ 119 เมกะวัตต์ในปี 63
นางกนกทิพย์ จันทร์พลังศรี ประธานคณะกรรมการบริหาร บริษัท ทีพีซี เพาเวอร์ โฮลดิ้ง (TPCH) ประกอบธุรกิจหลักโดยการถือหุ้นในบริษัทอื่น (Holding Company) ที่ประกอบธุรกิจผลิตและจำหน่ายไฟฟ้าจากพลังงานหมุนเวียน เปิดเผยว่า ผลการดำเนินงานงวดไตรมาส3/62 มีกำไรสุทธิ 97.16 ล้านบาทเพิ่มขึ้น 5.7% เมื่อเทียบกับงวดเดียวกันของปีก่อน ส่วนรายได้รวมอยู่ที่ 426.01 ล้านบาท เพิ่มขึ้น 5.9% เทียบกับไตรมาสเดียวกันของปีก่อน
ขณะที่ผลการดำเนินงานงวด 9 เดือนแรกของปี 2562 มีกำไรสุทธิ 277.46 ล้านบาท เพิ่มขึ้น 5.3 %จากงวดเดียวกันปีก่อน ส่วนรายได้รวมอยู่ที่ 1,230.87 ล้านบาท เพิ่มขึ้น 7.9 %จากงวดเดียวกันปีก่อน 
สาเหตุหลักที่รายได้และกำไรของบริษัทฯ ในไตรมาส 3 เติบโตเพิ่มขึ้น เนื่องจากสามารถรับรู้รายได้เต็มปีในโครงการโรงไฟฟ้าทั้ง 6 แห่ง มีกำลังการผลิตรวมทั้งหมด 60 เมกะวัตต์ ประกอบด้วย โรงไฟฟ้าชีวมวลช้างแรก ไบโอเพาเวอร์ (CRB) โรงไฟฟ้าชีวมวลแม่วงศ์ เอ็นเนอยี่ (MWE) โรงไฟฟ้าชีวมวลมหาชัย กรีน เพาเวอร์ (MGP) โรงไฟฟ้าชีวมวลทุ่งสัง กรีน (TSG ) โรงไฟฟ้าชีวมวล พัทลุง กรีน เพาเวอร์ (PGP) และโรงไฟฟ้าชีวมวลสตูล กรีน เพาเวอร์ (SGP)
"สำหรับผลประกอบการ 9 เดือนที่ผ่านมา ถือว่าเป็นไปตามเป้าหมายที่วางไว้ และมีการเติบโตอย่างมีเสถียรภาพ โดยมั่นใจว่าผลประกอบการทั้งปีจะสามารถเติบโตเพิ่มขึ้นจากปีก่อน"
ประธานคณะกรรมการบริหาร กล่าวอีกว่า บริษัทฯ ยังเร่งเดินหน้าก่อสร้างโรงไฟฟ้าชีวมวล ทีพีซีเอช เพาเวอร์1 (TPCH 1) โรงไฟฟ้าชีวมวล ทีพีซีเอช เพาเวอร์2 (TPCH2) โรงไฟฟ้าชีวมวล ทีพีซีเอช เพาเวอร์ 5 (TPCH5 ) โรงไฟฟ้าชีวมวล ปัตตานี กรีน เพาเวอร์ (PTG ) และ โรงไฟฟ้าขยะ สยาม พาวเวอร์ (SP) เพิ่มอีก 5 โรงไฟฟ้า ส่งผลให้มีโรงไฟฟ้าชีวมวลสามารถจ่ายไฟเข้าระบบได้ครบทั้ง 10 โรงไฟฟ้า และโรงไฟฟ้าขยะขนาด 10 เมกะวัตต์ กำลังการผลิตรวม 119 เมกะวัตต์ ภายในปี 2563 พร้อมทั้งยังพัฒนาโครงการโรงไฟฟ้าขยะอีกหลายแห่งและศึกษารูปแบบโรงไฟฟ้าเพื่อชุมชนของรัฐบาลที่มีแผนจะประกาศนโยบายออกมาก่อนสิ้นปี 2563 มั่นใจสนับสนุนผลงานเติบโตโดดเด่นอย่างต่อเนื่อง